Poppie-moord: ‘Die waarheid kom altyd uit’, sê pa‘n Emosionele Christo van der Merwe, Poppie se biologiese pa, Maandag in die hof. Foto: Mariné Lourens Christo van der Merwe, Poppie van der Merwe (3) se biologiese pa, het Maandag in die Brits-landdroshof gesê hy is dankbaar dat Louisa Koekemoer agter tralies is, want “dit is waar sy hoort”. Koekemoer (45) is Maandag deur landdros Jethro Mosime borgtog geweier. Sy staan saam met haar man, Kobus Koekemoer, tereg weens die moord op Poppie wat op 25 Oktober in ŉ hospitaal in Brits dood verklaar is. Die staat beweer Poppie het gesterf nadat die Koekemoer-egpaar haar erg aangerand het, onder meer deur haar kop teen ŉ kas te slaan. Van der Merwe was Maandag na afloop van die hofverrigtinge te emosioneel om met verslaggewers te praat. Hy het probeer om ŉ voorbereide verklaring aan joernaliste voor te lees, maar in trane uitgebars en uit die hof gestorm. Een van die ondersteuners uit die gemeenskap het namens Van der Merwe die verklaring voorgelees. In die verklaring het Van der Merwe die polisie bedank vir hul ondersoek. “Baie dankie dat Louisa ook nou vasgetrek is. Ek het van die begin af geglo Louisa het ŉ aandeel gehad in my kind se wrede dood,” lui die verklaring. “Om Louisa te probeer verdedig of te sê sy was net nalatig, is onaanvaarbaar. Louisa moes haar kinders beskerm het soos enige ma sou doen. Louisa kan dus nie ŉ ma genoem word nie.” Van der Merwe het ook na maatskaplike werkers wat al voorheen by die gesin betrokke was, gekap en gesê daar is nie in die beste belange van Poppie opgetree nie. Hy beweer hoewel hy maandeliks onderhoud vir sy kinders aan Louisa betaal het, is hy nie toegelaat om vir Poppie of haar vyfjarige boetie te sien nie. Volgens Van der Merwe is hy hierdeur van sy kinders vervreem. “God slaap nie. Die waarheid kom altyd uit,” het hy gesê. Die saak is Maandag tot 25 Januarie uitgestel wanneer Louisa en Kobus se sake saamgevoeg sal word. Albei bly in aanhouding tot dan. Lees alle vorige berigte oor Poppie van der Merwe op Maroela Media.